b"\n_START_ARTICLE_\nBolmentunneln\n_START_PARAGRAPH_\nBolmentunneln er en 82 kilometer lang ferskvandstunnel i Sverige, der l\xc3\xb8ber fra Skeen ved s\xc3\xb8en Bolmen i Kronobergs l\xc3\xa4n (Sm\xc3\xa5land) til \xc3\x84ktaboden i Klippans kommune i Sk\xc3\xa5ne l\xc3\xa4n. Den er ejet og drives af vandselskabet Sydvatten._NEWLINE_Tunnelen, der har en diameter p\xc3\xa5 n\xc3\xa6sten 3 meter, udnyttes ikke fuldt ud. Sydvatten har tilladelse til at bruge 6000 liter vand i sekundet (6 m\xc2\xb3/s) fra Bolmen, mens det virkelige forbrug ligger p\xc3\xa5 1000-2000 liter i sekundet (1-2 m\xc2\xb3/s). Vandet f\xc3\xb8res fra tunnelens udmunding ved \xc3\x85ktaboden i vandledninger til Ringsj\xc3\xb6verket, hvor det renses, inden det distribueres videre til de tilsluttede kommuner. Tunnelen forsyner cirka 700.000 personer i Sk\xc3\xa5ne med drikkevand.\n_START_SECTION_\nHistorie\n_START_PARAGRAPH_\nDe f\xc3\xb8rste id\xc3\xa9er til tunnelen opstod i midten af 1960'erne, hvor de vestsk\xc3\xa5nske byer Malm\xc3\xb6, Lund og Helsingborg fik en kraftig befolkningstilv\xc3\xa6kst og man blev bekymret over den fremtidige vandforsyning. I 1966 dannede de sk\xc3\xa5nske kommuner Malm\xc3\xb6, Helsingborg, Lund, Landskrona og Esl\xc3\xb6v aktieselskabet Sydvatten. Ti \xc3\xa5r senere kom yderligere syv kommuner til: Burl\xc3\xb6v, H\xc3\xb6gan\xc3\xa4s, K\xc3\xa4vlinge, Lomma, Staffanstorp, Sval\xc3\xb6v og Svedala. Andre kommuner som Kristianstad, H\xc3\xa4ssleholm og Trelleborg overvejede ogs\xc3\xa5, men endte med selv at l\xc3\xb8se deres vandforsyningsproblemer._NEWLINE_I 1975 begyndte byggeriet af selve tunnelen. Der opstod dog en krise, da det viste sig at befolkningstilv\xc3\xa6ksten i Sk\xc3\xa5ne ikke var s\xc3\xa5 stor, som prognoserne i 1960'erne havde forudsagt. Desuden opdagede man under byggeriet, at geologien i omr\xc3\xa5det var besv\xc3\xa6rlig, da undergrunden et sted kunne best\xc3\xa5 af urfjeld og kun et par meter l\xc3\xa6ngere fremme kunne v\xc3\xa6re bl\xc3\xb8dt ler, med forl\xc3\xa6nget byggetid til f\xc3\xb8lge. Undervejs blev projektplanerne \xc3\xa6ndret p\xc3\xa5 grund af den svigtende interesse. Det oprindelig planlagte rensningsanl\xc3\xa6g i \xc3\x84ktaboden, ved tunnelens slutning, blev opgivet. I stedet kom vandet til at forts\xc3\xa6tte i r\xc3\xb8rledninger fra pumpestationen i Perstorp til Ringsj\xc3\xb6verket, som tidligere havde renset vandet fra Ringsj\xc3\xb6n, og nu i stedet kom til at rense vand fra Bolmen. Ringsj\xc3\xb6n fungerer nu som reserve for vandet fra Bolmen, i fald der opst\xc3\xa5r problemer med forsyningen. Tunnelen blev taget i brug i 1987, mere end tyve \xc3\xa5r efter de f\xc3\xb8rste planer havde taget form. Siden indvielsen i 1987 har flere kommuner tilsluttet sig."